**22.5.2023**

**Vapaaehtoistehtävät Suomen Palloliiton tapahtumissa**

**Vierasjoukkueen yhdyshenkilö (ei koske Huuhkajien otteluita)**

Suomeen saapuvalle vierasjoukkueelle nimetään aina yhdyshenkilö joukkueen vierailun ajaksi. Yhdyshenkilö toimii linkkinä Palloliiton tapahtumapäällikön ja vierasjoukkueen välillä joukkueen vierailun ajan. Yhdyshenkilön tehtäviin kuuluu mm. vierasjoukkueen vastaanottaminen lentokentällä, käytännön asioissa auttaminen sekä kuljetusten koordinointi. Yhdyshenkilö perehdytetään tehtäviin etukäteen. Tehtävä vaatii erityisesti täsmällisyyttä, ulospäinsuuntautuneisuutta sekä hyviä viestintä- ja vuorovaikutustaitoja. Sujuva englanninkielentaito on välttämätön, muu kielitaito on eduksi. Työtehtävät alkavat vierasjoukkueen saapumispäivänä ja päättyvät joukkueen poistuttua Suomesta. Tehtävässä päivät saattavat venyä pitkiksikin. Tarvittaessa yhdyshenkilö majoittuu samassa hotellissa vierasjoukkueen kanssa.

**Narikkatehtävät**

Osassa Palloliiton tapahtumissa on yleisölle tarjolla narikkapalvelu, johon yleisö voi jättää suuret laukut yms., joita ei voi tuoda stadionin sisäpuolelle. Narikkatehtävissä vapaaehtoiset huolehtivat narikan pyörittämisestä, ml. laukkujen yms. vastaanottaminen, rahastaminen sekä takaisin luovuttaminen. Tehtävä vaatii erityisesti asiakaspalveluhenkisyyttä ja tarkkuutta. Tehtäviin saa ottelukohtaisen perehdytyksen. Työtehtävät alkavat noin 3 tuntia ennen ottelua ja päättyvät tapauskohtaisesti (esim. tunti ottelun päättymisen jälkeen).

**Infopisteen työntekijä**

Infopisteen työntekijöiden tehtäviin kuuluu yleisön opastus ja neuvominen ottelutapahtumaan liittyvissä kysymyksissä. Tehtävä vaatii erityisesti ulospäinsuuntautuneisuutta ja asiakaspalveluhenkisyyttä. Kielitaito katsotaan eduksi. Oppaat saavat tehtäviinsä ottelukohtaisen perehdytyksen sekä tukimateriaalin. Työtehtävät alkavat noin 2,5–3 tuntia ennen ottelua ja päättyvät yleisön poistuttua.

**Ohjeistustehtävät**

Useissa Palloliiton järjestämissä ottelutapahtumissa toimii erilaisia ryhmiä vapaaehtoistehtävissä, esimerkiksi pallohenkilöinä ja pelaajasaattajina. Nämä ryhmät tarvitsevat opastuksen tehtäviinsä sekä henkilön, joka on heidän apunaan ottelutapahtuman aikana. Ohjeistaja esimerkiksi hoitaa pallohenkilöiden/saattajien varusteet paikalleen, ottaa pallohenkilöt/saattajat vastaan heidän saapuessaan ottelutapahtumaan, vastaa heidän opastuksestansa sekä katsoo, että tehtävät hoituvat sovitusti. Tehtävä vaatii erityisesti ulospäinsuuntautuneisuutta sekä kykyä toimia lasten ja nuorten kanssa. Ohjeistaja saa oman perehdytyksen ottelukohtaisesti. Työtehtävät alkavat ottelusta riippuen noin 2–5 tuntia ennen ottelua ja päättyvät, kun työntekijän ohjeistettavana olleet ryhmät ovat poistuneet ja palauttaneet varusteet.

**Maskotti + maskottien avustaja**

Jos haluat kokea elämyksen, tässä sellainen. Ole yksi ottelutapahtuman supertähdistä! Kotiotteluissamme lapsia - ja miksei aikuisiakin - viihdyttävät meidän ihanat maskottimme Bubi ja Helmi. Maskotit tuovat hyvää mieltä tapahtumakävijöille niin ennen ottelua, ottelun aikana, kuin ottelun jälkeen. Ennen ottelua yksi tähtihetkistä on juoksuratakierros kymmentuhatpäisen yleisön edessä! Maskotit eivät puhu, mutta elehtivät iloisesti ja energisesti, joskus keksivät jopa leikkimielisiä kepposia.

Maskotit ovat niin suosittuja, että on tärkeää, että heidän kanssaan kulkee koko ajan yksi henkilö. Avustaja ystävällisesti opastaa, jos esimerkiksi lapsi alkaa repiä maskotin asun osia, toisaalta innostaa ihmisiä yhteiskuviin maskottien kanssa ja tarvittaessa ottaa kuvia. Lisäksi avustaja pitää kiinni maskottien aikatauluista ja vastaa siitä, että ne ovat ajoissa oikeassa paikassa.

**Mediatehtävät**

Mediatehtävissä autetaan Palloliiton viestintä-/mediatiimiä ottelun media- ja TV-järjestelyissä. Työtehtäviin kuuluu mm. medialle varattujen tilojen valmistelut, median vastaanotto sekä muut mediapalvelut. Työtehtävä vaatii ensisijaisesti hyviä asiakaspalvelutaitoja. Tehtävä vaatii hyvää englanninkielentaitoa, muu kielitaito eduksi. Työtehtävät alkavat noin 6 tuntia ennen ottelua ja päättyvät noin 2 tuntia ottelun päätyttyä. Tehtäviin saa ottelukohtaisen perehdytyksen.

**VIP-tehtävät**

VIP-tehtävissä autetaan Palloliiton VIP-tiimiä ottelun VIP-tilaisuuksien järjestelyissä. Tehtävä sisältää mm. VIP-tilojen valmisteluiden viimeistelyä sekä vieraiden vastaanottamista ja opastamista. Tehtävä vaatii erityisesti erinomaisia asiakaspalvelutaitoja. Englannin kielen taito katsotaan eduksi. Tehtäviin saa ottelukohtaisen perehdytyksen. Työtehtävät alkavat noin 5 tuntia ennen ottelua ja päättyvät noin 1 tunti ottelun jälkeen.

**Muut tehtävät**

Muut tehtävät tapahtumassa voivat liittyä esimerkiksi dopingtestaukseen liittyviin avustaviin tehtäviin (esim. dopinglääkärin yhdyshenkilönä tai chaperonena toimiminen). Muihin tehtäviin voi liittyä myös tapahtumapäällikön avustamista erilaisissa asioissa. Työtehtävät ja niiden määrä vaihtelevat tapahtumasta riippuen. Työtehtävät sisältävät myös ns. päivystämistä ja varallaoloa. Tehtävä vaatii tarkkuutta, huolellisuutta, joustavuutta sekä asiakaspalveluhenkisyyttä. Työtehtäviin saa ottelukohtaisen perehdytyksen. Työvuorojen pituudet vaihtelevat ja työtehtäviä saattaa olla myös ottelua edeltävinä päivinä sekä ottelun jälkeisenä päivänä.